Cesarhanmun/geonobi-data huggingface dataset:
地名: 江陵 (江原道, 大都護府)
年: 1405.0

○辛卯/領議政府事平壤府院君
              趙浚卒。 浚字明仲, 號吁齋, 平壤府人。 曾祖仁規, 有功高麗, 官至門下侍中, 諡貞肅, 父德裕版圖判書。 浚家世貴顯, 略無紈綺習, 幼有大志, 以忠孝自許。 母吳氏嘗見新及第呵喝, 嘆曰: "吾子雖多, 無一人登第者, 將焉用哉!" 浚卽涕泣自誓, 發奮力學。 洪武辛亥, 恭愍王在壽德宮, 浚挾冊過宮前, 王見而奇之, 卽補步馬陪行首, 甚愛之。 登甲寅科。 丙辰, 拜左右衛護軍兼通禮門副使, 選爲江陵道按廉使, 吏民畏愛, 豪猾屛息。 行部至旌善郡留詩, 有滌蕩東溟當有日, 居民洗眼待澄淸之句, 識者韙之。 累遷至典法判書。 時朝政日紊, 倭寇充斥, 將帥畏縮。 壬戌六月, 兵馬都統使崔瑩擧浚監慶尙道軍。 浚至, 召都巡問使李居仁, 數其逗遛之罪, 斬兵馬使兪益桓以徇, 將佐股栗用命。 癸亥, 拜密直提學。 戊辰夏, 崔瑩擧兵攻遼, 我太上王仗義回軍, 執退瑩, 欲大革積弊, 一新庶政。 雅聞浚有重望, 召與論事大悅, 擢知密直司事兼司憲府大司憲, 事無大小, 悉以咨之。 浚感激思奮, 知無不言, 立經陳紀, 興利除害, 使斯民出於湯火之中, 而懷樂生之心, 浚之力居多焉。 僞主辛禑遜于江華, 太上議立王氏, 首相曹敏修素黨李仁任, 立禑子昌。 浚首論敏修之奸而逐之, 繼論仁任之罪, 請削諡誄。 又請革私田, 以厚民生, 世家巨室, 怨謗沸騰, 浚論執益力。 太上意與浚叶, 竟排群議而行之, 陞知門下府事。 己巳冬, 昌請親朝, 禮部奉聖旨, 付都評議使司, 責異姓爲王, 昌外祖李琳爲首相, 秘不發。 浚素憤王氏不祀, 遂贊太上定策, 乃與沈德符、鄭夢周等七人, 迎立恭讓君。 遷門下評理, 策勳封朝鮮郡
              忠義君, 世謂之九功臣。 庚午冬, 進贊成事。 辛未六月, 入賀聖節, 道經北平府, 太宗皇帝在燕邸, 傾意待之。 浚退語人曰: "王有大志, 其殆不在外藩乎!" 時, 鄭夢周爲右相, 欲剪太上腹心羽翼, 密告於恭讓曰: "定策之日, 浚有異議。" 恭讓信之, 遂慊浚。 壬申三月, 夢周乘太上墜馬病篤, 乃使臺諫, 劾浚及南誾、鄭道傳、尹紹宗、南在、吳思忠、趙璞等, 指爲朋黨亂政, 悉竄于外。 尋逮水原府, 欲置之極刑。 四月, 我主上使趙英珪, 擊死夢周, 浚得免, 復贊成事。 七月辛卯, 浚率諸將相, 推戴太上。 卽位之夕, 召浚入臥內曰: "卿知漢
              文帝入自代邸, 夜拜宋昌爲衛將軍, 鎭撫南北軍之意乎?" 因賜都統使銀印畫角彤弓曰: "五道兵馬, 皆委卿摠之。" 遂拜門下右侍中、平壤伯。 策勳第一, 賜功臣號曰同德奮義佐命開國, 賜食邑一千戶, 食實封三百戶、田地奴婢。 撫安君
              芳蕃, 次妃康氏出也。 太上絶愛之, 托以康氏有功於開國, 欲立爲世子, 召浚及裵克廉、金士衡、鄭道傳、南誾議之。 克廉曰: "立嫡以長, 古今通義。" 太上不悅。 問浚曰: "卿意如何?" 浚對曰: "時平則先嫡長, 世亂則先有功, 願更三思。" 康氏覘知之, 哭聲聞于外。 太上取紙筆授浚, 使書芳蕃名, 浚伏地不肯書。 太上竟立康氏幼子芳碩爲世子, 浚等不敢復言。 十二月, 進門下左侍中。 浚上箋辭食邑實封, 優敎不允, 寵眷委任, 無與爲比。 甲戌, 又爲五道都統使, 置幕僚。 太上命以都城四門管鑰, 藏于浚私第, 掌其啓閉。 丁丑, 高皇帝以本國表辭有戲侮字樣, 遣使催取撰文人鄭道傳赴京師, 太上召浚密議, 對以不可不遣。 道傳時爲判三軍府事, 托疾不行, 乃陰謀以爲擧國而絶, 則己可免禍, 遂建言訓鍊將士, 軍國急務, 增置陣圖訓導官, 大小中外官帶武職者, 下至軍卒, 竝令(隷)
                〔肄〕
              習, 考察嚴峻。 深結南誾, 使誾上書曰: "士卒已鍊, 糧餉已備, 可以乘時復東明之舊壤。" 太上殊不以爲然。 誾屢言之, 大上問道傳。 道傳歷論往古外夷得王中原者, 深以誾言爲可信, 且援引圖讖, 傅會其說。 浚在告月餘, 道傳與誾, 承命至浚第告之, 且曰: "上意已定。" 浚不可曰: "此特君等之謬算耳。 上意本不如是。 以下犯上, 不義之大, 國之存亡, 在此一擧。" 遂力疾入見啓曰: "殿下卽位以來, 民庶欣仰, 反不及潛邸時。 近因兩都之役, 民之疲瘵至矣。 況今天子明聖, 堂堂天朝, 無釁可乘, 以疲極之民, 興不義之擧, 不敗何疑!" 遂嗚咽流涕。 誾曰: "政丞但知斗升出納耳。 豈能畫奇謀良策乎?" 太上從浚言, 議遂寢。 道傳又欲代浚爲相, 與誾每短浚於太上, 太上待之愈厚。 嘗命工圖浚形, 賜之者再, 令道傳卽圖而讃之。 上在潛邸, 嘗過浚家, 浚迎之中堂, 置酒甚謹。 因獻《大學衍義》曰: "讀此, 可以爲國。" 上解其意受之。 及戊寅秋, 變起倉卒, 上夜遣朴苞召浚, 又自逆於路。 浚至, 率百官上箋, 請立嫡長爲嗣, 太上可之。 九月, 上王受內禪, 錄功一等, 仍拜左政丞, 加功臣號曰靖難定社, 復賜田地奴婢。 己卯八月, 上王夢, 浚自陳盛滿乞退, 比明, 浚果上箋辭免。 上王感歎良久, 慰諭不許。 十二月, 復辭, 乃以判門下府事就第。 浚爲首相八年。 草創之初, 政煩務劇, 右相金士衡, 醇謹自守, 事皆決於浚。 浚剛明正大, 果敢不疑, 雖內降指揮, 有不可, 輒持之不下, 同列肅然, 無敢發一語。 體統尊嚴, 紀綱振擧, 然得君專而秉權久, 人多怨者。 浚旣罷相, 杜門謝客, 口不言時事。 初, 靜妃之弟無咎、無疾, 屢求美官, 浚抑不用。 庚辰七月, 二人陰嗾臺諫, 論浚流言數事, 請加鞫問, 遂下巡衛府獄。 上在東宮, 知事出閔氏, 怒曰: "臺諫當早暮供職, 不宜奔走勢家, 希旨生事, 誣害忠良。 此最前朝衰世弊風也。" 謂問事委官李舒曰: "宰臣, 正人君子也, 不可羅織獄辭, 陷人於死地。" 乃啓于上王, 釋浚出。 十一月, 上卽位, 仍拜判門下府事, 甲申六月, 復左政丞。 浚再相, 欲有施爲, 輒爲異己者掣肘, 無如之何。 未幾復罷, 爲領議政府事。 卒年六十。 上震悼慟哭, 素膳輟朝三日, 上及世子, 親臨弔祭, 諡曰文忠。 聞其亡者, 莫不惜之。 比葬, 三都監錄事與各司吏典之屬, 皆設路祭而哭之。 浚晩年頻遭詆訕, 務自退避, 上眷遇不小衰。 嘗宴功臣, 至浚上壽, 爲之起立。 及其沒也, 尙論賢相風度氣槪, 必以浚爲首, 常稱趙政丞而不名。 其終始敬重如此。 浚宇量寬弘, 風采澟然, 好善嫉惡, 出於天性, 待人以誠, 不設封畛, 奬引賢才, 振拔淹滯, 唯恐不及, 寸長必取, 而略其小過。 三掌禮闈, 號爲得人。 旣貴, 遇同年故舊, 迎門款曲, 握手從容, 無異布衣時。 長於史學, 爲詩文豪宕如其人。 有集若干卷。 嘗使檢詳條例司, 裒集國朝憲章條例, 檃括成書, 名曰《經濟六典》, 刊行中外。 一子大臨, 尙上女慶貞宮主, 封平寧君。
地名: 江陵 (江原道, 大都護府)
年: 1406.0

○寧城君
              吳思忠卒。 其先, 延日縣人, 後徙寧遠鎭。 父洵壯元及第, 終於諫議大夫。 思忠, 至正乙未及第, 歷官至司憲執義、左司議大夫, 遇事敢言, 有爭臣風采。 我太上卽位, 授戶曹典書, 賜翊戴開國功臣之號。 甲戌, 陞中樞院副使, 觀察交州、江陵道。 時, 鄭道傳、南誾皆被寵眷, 知春州事辛邦祐, 道傳所薦也。 怙勢擅離職任, 思忠按之。 道傳屬思忠勿問, 思忠謝曰: "公方坐廟堂施號令, 豈可敎人以私書, 廢國典也? 若有都堂牒, 許令放罪, 則吾烏敢不從!" 竟治其罪。 誾曾爲三陟萬戶, 故多有故舊, 及其掌江陵道兵也, 官軍越次授職者甚衆。 思忠痛加考覈, 其越次者, 悉令差馬, 以充進獻盤纏之數。 誾連請勿問, 思忠亦不從。 丙子, 進政堂文學, 出爲京圻左道都觀察使, 及任滿當見代, 有巨室家奴强奸良家處女, 思忠鞫之急。 主家請緩其獄, 思忠曰: "予若不斷, 後來者當釋之矣。" 亟置於法。 甲申, (判事平府事)
                〔判司平府事〕
              , 封君就第, 及卒, 年八十。 輟朝禮葬致祭, 賜諡恭僖。 思忠短小精悍, 守法不撓, 老而益壯。 妾子繼宗。
地名: 江陵 (江原道, 大都護府)
年: 1407.0

○庚子/南陽君
              洪吉旼卒。 吉旼, 檢校中樞院副使普賢之子。 洪武丙辰, 以典法正郞登第, 嘗按廉江陵道, 痛抑豪强, 略不屈撓, 以司憲掌令召。 恭讓君庚午, 拜右司議大夫, 及鄭夢周爲右相, 吉旼謂同舍曰: "此人起自寒微, 憑恃寵遇, 囚逐言官, 紊亂田制, 豈宜居冢宰之任!" 遂不署告身, 坐此失官。 壬申七月, 太上王受命, 拜左副承旨, 錄開國功爲二等, 賜推誠協贊功臣之號。 再轉商議中樞院事, 進階資憲, 封君就第。 卒年五十五, 諡文景。 吉旼家世貴顯鉅富, 奴婢千餘人, 然性端亮, 不事奢麗。 一子汝方。
地名: 江陵 (江原道, 大都護府)
年: 1412.0

○慶尙道都觀察使安騰病辭, 以漢城尹韓雍代之。 貶兵曹參議梁需爲江陵大都護府使。 需曾爲刑曹參議, 誤決南鳳生奴婢故也。 需拜辭, 上曰: "卿誤決之罪, 法當免職。 以卿爲吾故舊, 且奉使日本, 有功於國, 不忍寘散, 命守江陵。 其不陞資級者, 左遷故也。" 需對曰: "恩至渥也, 但以妻疾劇爲憂耳。" 上曰: "爾欲免耶?" 對曰: "非欲免官, 唯願近邑。" 上曰: "姑勿往。"
地名: 江陵 (江原道, 大都護府)
年: 1432.0

○召三議政及許稠、安純、申商、鄭招等議曰: "崔値嘗守高城, 濫用州倉米穀, 詐云: ‘庫直偸用。’ 嚴刑取招, 報監司。 監司高若海令江陵判官崔安善、歙谷縣監延庇推劾, 安善等取招, 亦與値同。 因此獄死者二人。 若海巡至高城親劾之, 亦不辨曲直, 一如安善之劾, 移牒刑曹, 刑曹疑事迹不順, 令更劾之, 若海滿期見遞, 皇甫仁代之。 予以春等講武至平康, 仁來迎于境, 仍言曰: ‘請遣朝官劾之。’ 予曰: ‘姑卽明劾以聞。’ 反而思之, 昔平壤府庫直濫刑之事, 可以鑑矣。 遣司宰監正趙克寬、刑曹正郞金連枝往劾之, 前等所劾皆僞也。 若海、安善、庇等之罪, 何以斷之? 前日以旱, 原徒以下之罪, 若海等但罷職可乎?" 黃喜等曰: "法者, 不可輕改。 今旣赦徒罪, 若海等罪不過徒流, 何可失言而加罪乎? 且若海等初非有心而爲之, 乃不明所致, 宜只罷職。" 從之。 上曰: "値盜物入己, 行賄權門, 値之罪固不可赦, 受賂者, 予皆赦之。 値言: ‘以文魚二尾, 贈大司憲申槪。’ 槪云: ‘不受。’ 此卽疑事也。 若常員則宜勿擧論, 槪居風憲之官, 而有如此事, 於物論何? 遷官乎? 仍舊乎?" 鄭招、申商等以謂: "雖無明跡, 槪在糾察之任, 恐人以此藉口爲言, 遷官似可。" 安純、許稠、權軫、孟思誠等以爲: "權勢之人則一門僕隸, 皆稱勢家之奴, 或濫受贈物, 私自用之。 如是者滔滔, 槪非庸人也, 豈陰受其贈, 而陽言不受乎? 若無實而遷官, 則過重, 宜改下。" 從思誠等議。 上曰: "今使臣張童兒到白頭山, 欲遣權復, 齎宣醞往慰之, 昌盛曰: ‘何煩使人於境外?’ 昔金聲到阿木河, 遣人慰之, 今不如是, 則童兒聞之, 無乃生嫌乎? 且在此三使臣, 皆贈表裏, 若童兒, 何以爲之?" 喜等以爲: "判事任孝信, 將領軍糧交付, 可兼齎宣醞往慰之。 表裏則待三使臣會見童兒于阿木河之時, 遣人贈之。" 從之。 上曰: "咸吉道都節制使成達生啓: ‘有崔仲生、韓玉者, 每稱派連宗室, 謀避軍役。 仲生等親屬竭矣, 如此不禁, 則効而蜂起者, 將不勝計, 請論罪充軍。’ 何以處之?" 喜等曰: "袒免以上親及特命復戶外, 餘皆充軍爲便。" 上曰: "太宗雖至遠之親, 皆可矜恤, 太宗時復戶者, 宜皆復戶。" 上曰: "摠制尹重富近欲納壻, 爲鳳賜以鞍馬何如? 他使臣若聞, 則無乃以爲獨厚於鳳乎?" 喜等曰: "重富, 我朝之臣, 賜重富, 非贈鳳也。 何謂獨厚於鳳乎?" 從之。
地名: 江陵 (江原道, 大都護府)
年: 1447.0

○刑曹申: "江原道
              江陵囚强盜官奴化尙, 依律處斬。" 從之。
地名: 江陵 (江原道, 大都護府)
年: 1466.0

○傳旨刑曹曰: "前龍宮縣監宋守殷, 決杖一百, 屬官奴。 前陜川郡守權得經、永川郡守申命之、眞寶縣監李質、玄風縣監孫閏生、昌原府使李壽生、密陽府使禹垓, 決杖一百, 收告身。 江華府使禹繼蕃、金城縣監李仁順、高敞縣監蔡申命、盈德縣令金惶、文義縣令趙崝、礪山郡守趙崇智, 收告身。 山陰縣監鄭成良、漆原縣監崔安智、高靈縣監李永蓁、三嘉縣監文碩漢、平壤判官李壽朋、成川府使李惇仁、江陵府使金仲廉、判官李貴華、原州牧使金克己、判官鄭和、醴泉郡守金祗、藍浦縣監吳子善、永春縣監曺尙謙、鎭川縣監裵止訥、懷仁縣監成繼姓、沃川郡守金映璧、全義縣監崔鎭、林川郡守朴輝、咸安郡守柳訓、豐基郡守禹塲、潭陽府使薛晟、河東縣監尹愼德、靑松府使崔尙柔、咸昌縣監權漢生、咸平縣監成繼曾、陰城縣監金淮、旌善郡守朴繼姓、奉化縣監柳暟、果川縣監尹繼智、前全義縣監金嗣源、樂安郡守尹利、淸州牧使黃守正、判官琴以詠、咸陽郡守盧藎卿、前果川縣監任彭孫、包伊浦萬戶鄭愼之、甘浦萬戶庾善言罷職。"
地名: 江陵 (江原道, 大都護府)
年: 1474.0

○傳旨刑曹: "放典獄廳直定役李仁春、律學廳直定役孟有才ㆍ韓內隱山ㆍ朴得金ㆍ朴乙生ㆍ崔豆乙萬ㆍ金自新ㆍ金今同ㆍ仁萬ㆍ姜自山ㆍ宋云山ㆍ趙巨乙吾未ㆍ金今音勿ㆍ全未同ㆍ全珍ㆍ李元吉ㆍ張赤擧烟ㆍ金守山ㆍ孔哲山ㆍ金義ㆍ孔石伊ㆍ朱山ㆍ李莫同、藥房徒年定役金貴全、刑曹皂隷定役韓承重、驪州充軍洪今生、月串充軍李仲山、井浦充軍北間ㆍ白山ㆍ金敬、 坡州徒年定役李叔武ㆍ李次仲、漣川徒年定役任址、坡州充軍崔山、海州永屬僧學空、鳳山充軍姜牛叱ㆍ同徒年定役宋自貞ㆍ付處田吉甫、瓮津充軍李祐、信川充軍金尙勇ㆍ羅叔明、吾叉浦充軍金南守ㆍ徐孟孫ㆍ金致和ㆍ金誌、遂安充軍韓孝順、長淵徒年定役張末生、龍媒梁充軍李同ㆍ李末同、許沙浦充軍金孝榮ㆍ金孝元、瑞興充軍崔植、廣巖梁充軍金孝民ㆍ金上佐、黃州充軍李永山、海州充軍崔莫同ㆍ金尙、江陵烽火干定役安好之、昌城流金仲珍、渭源充軍田萬ㆍ官奴定屬李春今ㆍ定役李守知、肅川定役朴山、中和定屬金巨勿ㆍ宋石柱、龍川定役婢召史、義州定役金嚴同ㆍ金莫同ㆍ黃有丁ㆍ李卵同ㆍ定屬石山、熙川流朴波迴、龍崗定役吳敏正ㆍ僧義公、龜城充軍方玉仇知、寧邊充軍金義文ㆍ李自義ㆍ得夫ㆍ權永通ㆍ金丁ㆍ全以善ㆍ付處李念佛、江界流小莫同、鐵山充軍崔仲文、蔚山充軍朴元進、唐津充軍鄭仁和、昆陽充軍僧學官、寧海充軍文玉同ㆍ朴永山ㆍ李善同ㆍ郭石同ㆍ李壽生、咸昌定役行眞僧戒守、長鬐充軍姜處賓、泗川充軍金自溫、丑山浦充軍朴潤德、固城流今音同、珍島流琴永、泰仁充軍姜自延、突山浦充軍白宗、扶安永屬良女繼石、珍島永屬今音同、萬頃永屬婢永非、黔毛浦充軍崔閏正、羣山浦充軍金同叱三、旌義定役韓仇叱金ㆍ韓恠祿ㆍ韓恠中、康津流金鼎鉉、永興定役嚴守明、穩城定役朴春生ㆍ韓永實ㆍ姜乙巳ㆍ朴德金ㆍ申自平ㆍ崔田己ㆍ朴元忠。"
地名: 江陵 (江原道, 大都護府)
年: 1478.0

○戊午/御經筵。 講訖, 大司憲金紐啓曰: "臣等近日屢請罷寺社田, 竟不從之, 實深痛恨。 殿下卽位十年, 勵精圖治, 凡事之有害者悉袪之, 獨於釋氏之事, 每云舊制而不改, 甚不可。 我國守信、恤養等田, 實爲美制, 然世祖猶以爲無事者坐享其利, 革科田爲職田, 況此僧人坐食公田之入, 可乎?" 上曰: "予若崇信, 則臺諫論請可矣, 若先王之政一改, 則後之議者必曰 某事可改, 某政可革也, 則將事事而改之, 固不可也。" 金紐曰: "先王之政有大有小, 此則小而可改也。" 因出袖中小簡, 歷指之, 曰: "某寺水陸田幾結, 某寺僧位田幾結, 摠九千九百餘結。 臣問于戶曹, 文廟則無田, 安有寺田如此而文廟反無一頃之田乎? 請快革寺社田。" 上顧問左右, 領事鄭昌孫曰: "臣見歷代未有如此事。 殿下若云: ‘先王舊制, 不可更革’, 則我太祖重佛敎, 嗣王宜不改, 而太宗革寺田奴婢屬公。 若太宗不於此際革之, 後必難改。 今殿下亦於此時毅然革之, 則與太宗革奴婢, 同一揆也。" 上曰: "先王之事, 豈可卒革? 今大妃在上, 而先王所建令盡革之, 固不可矣。" 紐曰: "兩宗圓覺爲陵寢而創建者, 猶云可也, 其無香火之祝而空食田稅者, 固當革之。" 上曰: "革則當盡革矣。" 紐曰: "盡革者, 本臣等之願, 而殿下云: ‘祖宗舊法不可改之’, 故請之如是耳。" 上曰: "予當斟酌爲之。" 紐曰: "若云斟酌爲之, 則何日而革乎? 縱曰先王之事不忍改之, 臣謂先王之靈昭昭于天, 事之有害者改之, 則亦必喜之矣。 請須改革, 以示大聖人之所作, 爲出於尋常萬萬也。" 司諫慶俊曰: "臣等若請毁圓覺寺, 盡誅沙門, 則固不可盡從, 如細瑣之事, 雖或改之, 大妃亦豈非之乎? 前者令藝文館抄歷代闢佛疏論以進, 朝野想望至治, 今不聽此事何也? 請啓大妃革之幸甚。" 上曰: "卿等之言善矣。 然予若迎佛骨, 則言之宜如此也。" 紐曰: "殿下雖不好佛, 先王好佛之害, 今猶未除, 其害與好佛同也。 雖《大典》之法, 若有害於今, 則皆盡革之, 至於僧徒之事, 每稱先王而不改, 甚不可也。" 昌孫曰: "洛山之禁漁、江陵之堤堰, 皆不可之大者, 固宜卽罷也。" 知事洪應曰: "托云踏破山脈而塞路, 已爲非矣, 況海錯何關於寺而禁之耶?" 左副承旨金升卿啓曰: "宗室歲繁而職田有限, 每以軍資折給, 軍資歲減, 是可慮也。 請革寺田, 給宗親爲便。 且功臣田、職田已令官收, 獨寺社田許令僧徒自收, 使之恣暴, 其田主獨何罪耶?" 上曰: "寺社之田, 豈宜官收?" 應曰: "功臣田、職田, 官旣稅斂, 則寺田獨不可官收乎?" 不聽。
地名: 江陵 (江原道, 大都護府)
年: 1497.0

○庚戌/御經筵。 講至北匈奴求和親不許, 侍講官金詮曰: "帝王之待夷狄, 來者不拒, 去者不追。 今再遣童淸禮于三衛, 兼賜物件。 臣恐彼之貪求無厭, 遂以爲例, 末流之弊不可救矣。 國家於南方島夷, 糜費不貲, 此已然之明驗, 淸禮不必遣。" 司諫洪湜、持平盧彦邦論愼自建、楊熙止、金暉、蔡允恭、吳達貞事, 王曰: "允恭雖無學問, 前爲守令, 無有言其不堪任者, 今無故遞之不可。" 湜曰: "幸免下(孝)
                〔考〕
              , 不可以此議其賢否。" 王曰: "大抵守令若文臣之賢者則已矣, 如恃才妄作, 而不能操心飭勵者, 則豈可從以文臣, 而謂之賢能乎? 雖不學之人, 亦或有操心守法者。" 特進官柳子光曰: "臣聞, 申珪淸白第一。 嘗爲江陵判官, 率一子赴任, 使足不出衙外, 邑人莫知其面。 又一子居春川, 因覲父向江陵, 將踰大嶺, 道遇雨雪, 馬蹇不能騎, 徒步而行。 遇一驛子, 知其爲判官之子, 謂之曰: ‘吾馬空行, 可以騎也。’ 其子答曰: ‘豈不欲騎? 恐被譴於父也。’ 驛子强勸, 不從。 其家風如此, 珪之賢可知, 而金應箕爲觀察使, 置珪下考, 臣未知其由。 以此言之, 不可以褒貶, 知人之賢否也。 雖無學問之功, 若廉介者, 則於臨民何有? 能文者莫如弘文館, 出爲守令者, 或未免不廉之誚, 誠如上敎, 不可徒以文臣, 而謂之賢能也。" 湜曰: "子光之言過矣。 彼不學之人可小授也, 如遇大事, 則罔知攸濟矣。" 特進官洪興曰: "今遣淸禮, 厚賜物件, 彼虜人面獸心, 今當賜物之時, 雖外爲順服之狀, 萬有不愜, 則必肆凶毒。 況國家經費, 取之有度, 用之有節, 豈可妄費? 且中朝, 以我國爲禮義之邦者, 以其有上下之分也。 淸禮本夷種也。 今爲上使, 以衣冠子弟爲卒徒, 多齎物件, 若朝貢上國然, 非徒紊上下之分, 其爲卑屈亦甚矣。 國家於南倭歲給米&#x25E34;, 其往來皆有慰宴, 以此州縣疲弊。 此始不慮終之所致也。 今三衛之事, 若不謹之於初, 則厥終之弊, 必如南倭, 後悔無及。 且令淸禮與平安道監司同議措置, 淸禮本輕薄奸詐, 其心必欲厚待本衛, 其能盡心於國事乎? 亦豈以本衛之事, 盡言於我哉? 若曰: ‘知道路迂直。’ 則自平安道通於三衛之路非一, 彼豈肯導以直路耶? 況前此往還者亦多, 何待淸禮之再往乎?" 領事魚世謙曰: "興之言當矣。 國家非欲徒費賞賜, 欲使邊圉得安, 虜口得還也。 臣聞諸克均曰: ‘平安之民, 困於侵掠, 不能安業, 言之可爲於邑。 今虜人請見淸禮, 至於再三。 幸而因此歸順, 無復寇盜, 則西民得遂其生, 防戍之卒亦不甚困, 一道晏然矣, 豈可慮小弊, 而不遣乎?’ 此言固亦有理。 然前云: ‘七歲童子待春乃還。’ 而至今不還, 國家已受其欺。 今不詰問其故, 又從其請, 再遣淸禮, 似乎輕率。 況前此固無遣使於夷虜之禮, 初遣淸禮, 已爲不可。 今又陞堂上而遣之, 事體顚倒, 莫甚於此。 宜令邊將窮詰其不還之由, 得其向背情僞然後, 議于大臣而遣之可也。 漢數見辱於凶奴, 然猶遣使不已者, 勢不得已也。 今建州非此之比, 待彼誠心歸順, 然後遣之, 使恩威竝行, 此眞待夷之道。 今此去, 非徒損威, 彼亦不以爲恩矣。" 知事盧公弼曰: "自許渾殺田獵野人之後, 三衛之人連兵入寇, 冬則合戍, 夏則分戍, 非徒本道之民不能安業, 黃海之軍往戍於彼者, 亦不得休息, 人馬俱困, 此國家大患。 自年前淸禮之遣, 始有歸順之狀。 西虜絡繹來語曰: ‘我等自此不復背恩矣。’ 克均目覩其事, 故請遣耳。 自古帝王之待夷狄, 恩威竝用。 非擧兵征之, 則敦招撫之道, 不可坐待來格, 如唐、虞(舜)
                〔舞〕
              干羽之爲也。 況此擧, 因彼累請, 固非歲俸金繒之例也。" 世謙曰: "世祖朝與三衛無釁, 然多作兵船, 以示將伐之意。 野人怯其威, 若風亂之日, 則以爲朝鮮之兵將至矣, 皆奔走登山, 不得耕耘, 窮困失巢。 其後臣爲從事官, 見李滿住之子, 言於臣曰: ‘一蛇螫人之足, 則見他蛇必殺之。 朝鮮若擧兵問罪, 則必不饒我矣。 不敢犯邊, 願爲邊氓。’ 其畏威如此。 今則雖曰歸順, 而累犯邊鄙, 且不還七歲童子, 是玩我也。 若實歸服, 則豈無其迹乎?" 公弼曰: "其虜去人口, 轉賣于深處, 故不得刷還耳。 且此則歧州衛所犯, 而七歲童子待春刷還云者, 亦歧州衛所言, 非達罕也。" 世謙曰: "前則待春刷還, 今則非達罕之言, 前後相異。 變詐無常, 亦不可信也。" 公弼曰: "若屢犯邊鄙, 則不得已擧兵矣。 若然則道路迂直, 山川險易, 不可不知也。 是故, 擇年小武臣, 使之從行。 此擧何害於義乎?" 世謙曰: "昔光武將伐蜀, 馬援聚米爲山, 指示向方。 光武曰: ‘虜在吾目中矣。’ 光武一見聚米爲山, 尙能知賊之窟穴。 今亦何待於淸禮之再往, 然後知其道路、山川耶?" 詮曰: "古人云: ‘作事謀始。’ 今欲得西民一年之安, 苟爲姑息, 不計萬世之弊。 遣使賞賜, 一開其端, 則谿壑之慾無窮, 將至於歲奉金繒矣, 其弊可勝言哉?" 湜曰: "虜人本無統令, 雖非有意於侵掠, 然因畋獵而來, 見農民布野, 則必搶虜而去。 今以淸禮之往, 謂無邊患誤矣。" 子光曰: "國家待之如此, 而彼若犯邊, 則擧兵示威可也。 臣於丁亥年見李滿住, 雖爲都督, 然以板爲屋, 藩籬之外草莽彌野, 人居不稠, 伐之易矣。" 詮曰: "後雖擧兵伐之, 今自示先弱, 則邊民解弛, 武略不競矣。" 公弼曰: "雖云我國未有遣使於夷虜之例, 然世宗朝朴好文亦奉使於野人。" 興曰: "朴好文則我國人也。 今則以夷狄爲上使, 以衣冠子弟爲卒徒, 是冠屨倒置也。" 子光曰: "休屠王太子爲漢丞相。 淸禮若賢, 則豈不可爲上使也?" 王曰: "已議而措置, 此爲國安民之策。 淸禮業已起程, 不可追還。" 彦邦、湜更論愼自建事, 不聽。
地名: 江陵 (江原道, 大都護府)
年: 1499.0

○命驛召權景祐, 賜紫紬帖裏、黑斜皮靴各一件, 仍問在江陵時艱苦之狀。 景祐以其弟景&#x2567F;緣坐, 爲奴于江陵府。

○召權景祐于承政院, 賜衣靴。 景祐坐其弟景&#x2567F;罪, 爲奴江陵, 其妻魚氏乃中宮六寸親, 援前代王后族親免放例, 上言陳訴, 且言成宗朝景祐爲正言, 以廢妃不可在閭閻, 論諫被罪之事, 乃命幷其子放遣。 景祐嚴重剛正, 無苟且依附之態。 當成廟禮陟, 今上嗣位之際, 景祐爲左承旨, 與都承旨金應箕, 圖度事機, 善於出納, 人服其才。
地名: 江陵 (江原道, 大都護府)
年: 1515.0

○壬子/御朝講。 持平金公望曰: "江陵, 風俗强悍, 品官皆强盛, 故守令不能制之, 誠非小事。 品官以己私怒, 徵贖于官奴人吏等, 如法納其家。 不但此也, 或奪取進上之物; 或以驛馬載輸私物, 俗之豪悍, 莫此爲甚。 請於新觀察使拜辭時, 各別傳敎, 使禁之。" 正言閔壽元曰: "近觀風俗, 奢侈日甚。 以一端言之, 士大夫造成家舍, 必以侈大相高, 雖力不足者, 亦企及務爲觀美。 臣觀, 開國初宰相之家, 皆爲淺狹, 不及今時微官所居。 大抵間閣之數, 載在法典, 令法司糾察, 如有過制者治罪。"
地名: 江陵 (江原道, 大都護府)
年: 1543.0

○戊戌/御朝講。 大司諫具壽聃曰: "近者綱常之變疊出, 而一時氣習, 反歸於自暴自棄。 在上之人, 必持議論, 然後下不得私其議。 今則圓冠而不以讀書爲務, 朝士而不以任職爲急, 惟務私論, 而虛傳浪說。 臣近者自外入來,
                【頃爲江陵府使, 還朝。】
              連忝侍從、臺諫, 而風聞則有邪議飛騰, 指尹任爲大尹, 尹元衡爲小尹, 而各樹黨與云。 原其情, 則任富貴已極, 元衡靑年登第, 歷踐華秩, 已無不足, 欲成何事, 而更樹黨與乎? 假曰彼欲樹其黨與, 有識之人, 豈有附之者, 又豈復有聽其說者乎? 且居人世, 亦豈無朋友族類之相與者, 而必屬目王室之親? 飛騰黨與之議, 邪論之至險也。 若此時習輕薄, 喜播浮言, 若小人乘間搖術, 則人心竦動, 恐成後日之患也。 今之邪議, 朝廷孰不知之, 而但以無形, 不知其爲某人之言也。 自上若預知, 則後日雖有邪議, 自不動搖矣。" 執義李夢亮曰: "頃者邪議, 欲得間隙者, 必播黨與之議於無形之間, 而爲用術之地。 若不知其幾, 而使邪議得行, 則必有大患矣。 但此邪議無形, 治之固難。 自上深省其幾, 鎭定爲當。" 上曰: "此甚駭愕之言也。 彼皆外戚之人, 而指爲黨與之議, 是必小人乘間, 欲亂和平之朝廷也。 推問其始造邪議者, 然後可鎭定也。" 壽聃曰: "邪議之人, 如鬼如蜮, 不可知其爲某人也。" 夢亮曰: "無形之言, 推之似難。" 上顧謂領事洪彦弼曰: "此邪議何如?" 彦弼曰: "臣耳聾而居僻, 不交年少之輩, 亦不知其議論爲何如也, 但邪議, 自古有之。 要在在上之人, 能鎭定也, 壽聃之言是也。 邪議雖騰, 而自上不搖於其議, 又使朝廷之勢爲堂堂, 則邪議固難行也。 雖不推問, 而當自止矣。" 壽聃曰: "昔人勸鄭子産毁鄕校而止謗言, 子産曰: ‘止謗莫如自修而不毁。’ 後世皆稱其善。" 彦弼曰: "鄭子産曰: ‘善則用之, 不善則棄之, 不必毁也。’ 此乃美事也。 故韓愈亦頌以美之。 頃者權奸之輩, 自樹邪黨, 而每勸上堅定。 此則固不是也。 自上鑑臨, 必燭下情矣。 近來上前, 與朋友間, 皆不諱言, 言路似通也。 且無告訐之風與射門掛榜等事, 人心與朝廷, 皆似和平也。 今雖有邪議, 自上鎭定, 則誰惑於邪論乎?" 壽聃曰: "自上先定是非, 則邪議自定矣。" 上曰: "常時臺諫疏箚之內, 雖有不解之言, 問之似異, 故不問。 前日諫院箚子, 有褻昵之漸, 易至騰凌, 忌克之謀, 終成厲階之言, 不能解也。 不知何所指也?" 夢亮曰: "難解之言, 則問而祛疑, 然後上下情通矣。 雖問之亦可。" 壽聃曰: "疏箚之言, 公論所發, 必分明顯說, 然後可以易知也。 臣在弘文館時, 亦不解此言, 而問于諫院則曰: ‘無他意’ 云。" 彦弼曰: "如臣者, 亦以不能文之故, 有時無情而書, 亦有如此者焉。" 壽聃曰: "上心, 一國之本也。 一國之本, 若驚動, 則一國皆驚動矣。 自上鎭定爲當。" 彦弼曰: "自上益加明德工夫, 而堅執, 則邪議不得入也。 邪議, 自古有之, 而正道行, 則邪議不得行也。" 上曰: "大抵宮禁之事, 須使外人, 分明知之可也。 前者東宮失火之事, 欲窮推, 而事甚分明, 故不推也。 自火之初起時, 來告者皆云: ‘出於水賜婢
                【供禁中水火之役者。】
              房也,’ 予率少宦, 親往見之, 果然也。 世子避火出坐, 率來于大內, 其火初不自外出也。 後亦詳聞於宦竪, 則一房之內, 四人竝置雜物而出入, 其中一婢,
                【名德呂。】
              置賣家木綿, 而夜往察見, 不覺燈燼之誤墜。 門則鎖焉, 火則爇焉, 及其大熾也, 其婢罔知所措, 持鑰匙而遑遑狂走, 不知所以開之也。 門不得趁時而開, 故火不得趁時撲滅, 而至於大熾。 其火之自鎖房初起者, 甚爲分明。 不可以一婢之故, 延及於無辜, 而多起刑獄於內人也。 其時亦議于大臣, 而言甚細瑣, 故未盡言之, 宮禁之事, 必使外人, 洞知無疑可也, 故今乃言之耳。" 參贊官柳辰仝曰: "具壽聃所啓邪議云者, 此本小人之術也。 如金安老初來時, 自謂保護東宮, 托於正以售其不正, 而相援者, 皆以此言之, 雖非其黨與, 而見欺於其術者, 亦以此言之也。 一國臣民, 莫不仰戴東宮, 奚待安老而保護乎?" 壽聃曰: "古人云: ‘宮中府中, 俱爲一體, 陟罰臧否, 不宜異同。’ 如此失火之事, 若幼沖在位之時, 則人或有疑, 聖上天臨, 東宮亦存, 宮中之事, 人豈有疑? 如此之事, 雖自上處決於宮中, 而誰復有一毫疑心哉?" 上曰: "邪議非出於一朝一夕也。 終至於極, 然後發而救之爲難。 當及幾微之時, 鎭定可也。" 辰仝曰: "稍有知識之人, 誰信其邪議乎?" 壽聃曰: "雖有知識者, 或聽邪議而惑焉, 故雖知之, 亦或默默不言也。 自上與大臣, 當執國論, 他人固不可爲也。" 彦弼曰: "邪議縱如彼, 固難於欺人, 而自上聖學高明, 東宮學問亦高明, 豈有搖動之理乎?" 上曰: "金安老亦非外間人也。 聯姻王室, 而勢近於東宮, 故托此成說, 厥終爲患大矣。" 辰仝曰: "金安老勢危, 而
                【安老惡極罪大, 而濟惡者如許沆、蔡無擇, 在喪。】
              
              金謹思語宰相曰: ‘東宮勢危, 不可不啓其意。’ 其時稍號有識者, 誰信其言乎? 東宮, 一國臣民之所仰, 豈必安老獨爲保護乎?"
地名: 江陵 (江原道, 大都護府)
年: 1559.0

○持平柳承善啓曰: "臣於前日, 入侍經席, 以山梁、川澤事啓達, 而伏覩傳敎之辭, 不勝惶恐。 奉恩寺柴場, 則臣之妻鄕, 乃原州之地, 臣自爲儒生往來時, 道由楊根、月溪之邊, 每見長栍立于道上, 書曰: ‘奉恩寺柴場’, 而甲寅年臣爲江原道都事, 往來時亦如之。 禁獵則江陵府西, 有五臺山, 山下有川。 臣爲其道都事時, 適承救荒之命, 以便服巡行, 偶因日暮, 投宿于月精寺, 寺下有長栍書曰: ‘禁獵。’ 臣怪而問之, 野老皆言: ‘此川, 近地居人等自前網魚以食, 而寺僧恐其寺中有腥膻之氣禁之’ 云。 此則臣乃目覩之事。 鄭今院坪草場, 則三田渡居民數三來言: ‘奉恩寺, 自丁巳年以來, 年年刈草, 而其處居人, 不得下手’ 云。 此則臣乃親聞矣。 語及山梁、川澤, 偶然啓達, 而今承下政院之敎, 更思之, 則目覩之事, 皆在於五六年前, 親聞之言, 亦非目覩之事, 而且柴場, 自立陵寢寺以來, 例有之, 而以兩宗復立後, 泛然啓之, 似出於傳播虛言, 致有自上傳敎。 仍在言地, 不可糾人誕誣之事。 請速命遞臣職。" 答曰: "臺諫, 凡事以聞見啓之, 則予當察其是非, 而陵寢寺柴場, 以爲兩宗復立後始設, 泛然啓之, 故使知久遠之意而言之矣。 江原道寺僧禁獵, 則予未知某處, 而今始知之, 此乃自古禁獵, 而居民必以爲新設也。 鄭今院坪郊草事, 推問寺奴, 則衆人共刈處, 誰禁公地乎? 此是傳播之事。 只諭此意於政院而已, 勿辭。"
地名: 江陵 (江原道, 大都護府)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 江陵 (江原道, 大都護府)
年: 1629.0

○有稱本宮
                【潛邸時宮也。】
              奴者, 往江陵, 刼一村民, 諉以本宮所屬, 侵暴備至。 其民不堪其苦, 自縊而死。 監司啓聞。
地名: 江陵 (江原道, 大都護府)
年: 1655.0

○壬子/上引見大臣及備局諸臣。 領議政李時白曰: "江華設鎭僉議多端, 而臣意則宜令傍近各邑, 分定信地於沿邊, 預知其所臨亂入守, 家舍資糧, 各令措置, 逐年換改, 亦自爲之, 則事不煩而便好矣。 募民入居, 誠亦未易, 而若免束伍, 則亦必有樂從者, 常時使守信地, 世亂便爲主人, 豈不好哉。" 上不悅曰: "所謂主人者云何? 僉議以何故, 而不便耶?" 右議政沈之源曰: "外間諸議, 皆以爲不便。" 上曰: "若令各邑, 預定信地, 則皆謂國家將入江都, 徒煩聽聞, 反增騷擾。 若無資給, 而使之募人, 則豈可易得乎? 此不思之甚也。 鎭堡收布, 雖非國法, 而其例旣久, 陸軍遞番, 比諸鎭下居人。 則利害生熟, 自相懸殊, 收布陸軍, 以給鎭卒, 不亦可乎? 如是則爲利者有四, 募民入居, 恒留鎭下, 則可成熟習之卒, 此一利也。 空虛之島, 移民而實之, 此二利也。 陸地之軍, 只出收布, 無往來之苦, 此三利也。 飢寒之民, 賴其所給之布, 率妻子樂赴, 此四利也。" 之源曰: "臣亦非不知此, 而江都之民, 移入新鎭, 竊以此爲不可。 且募入之人, 雖給收布, 而不過爲數匹之布, 誰欲率妻子以往乎? 無已則以寺奴入居, 如金益熙之言可也。" 上曰: "然則不爲收布, 移入寺奴, 其亦易乎?" 兵曹判書元斗杓曰: "遍給收布, 勢所不易, 割給屯田, 使之資生, 亦或可矣。 頃聞聖意, 至欲不計內奴婢各司奴婢, 而使之移入, 意甚盛也。" 上曰: "昨見掌隷院査啓, 畿甸奴婢, 竝兒弱三百口而已, 寺奴婢獨無生産乎?" 又敎曰: "移入京畿
              花梁爲一鎭, 又移海西邊堡爲一鎭, 以本府束伍爲一鎭, 以寺奴爲一鎭, 竝爲四鎭, 願入者入之, 不願者收布, 以給募人之卒, 則庶可無弊端, 而事易成矣。" 戶曹判書李時昉曰: "各司奴婢案付者十九萬, 而收貢之數, 只二萬七千。" 上曰: "頃者領敦寧金堉, 欲收布於閑遊人, 此事誠難, 而亦欲爲之。 十九萬奴婢, 何可不爲之盡收其貢, 以補軍需乎? 朝廷不能行應行之事, 而國勢日至消削, 寧不寒心乎? 別立都監, 而擧行之可矣。" 斗杓曰: "推刷官可定矣。" 上曰: "推刷官差定之後, 居末者論以死律。 大明
              太祖群臣犯罪者, 不小饒貸, 國家豈不能殺一推刷官乎?" 又曰: "今以何官, 主推刷乎?" 斗杓曰: "或蔭官、或文官, 而以三曹郞官爲之可也。" 之源曰: "掌隷, 刑曹主之, 而令吏曹極擇可矣。" 大司憲金益熙曰: "臣意則刑曹, 掌隷院不可主之。 宜別設都監, 差遣御史, 當卽快斷, 不可媕婀。" 上曰: "人必以卿之此言, 笑罵之矣。 今聞卿言, 予心豁然。 推刷, 一依大司憲言施行, 大臣一人。 統察之可矣, 以右相爲之, 御史則以名官差送。 苟有利於國家, 吾無愛於髮膚, 分義豈不然乎?" 大司憲之言, 非爲利己, 亦非要譽, 乃爲國家也。" 仍謂吏曹參判洪命夏曰: "推刷官, 以名官擇差, 而不如是, 則吏曹當有重律。 寺奴婢勿論逃故雜頉, 令該院從實抄入可矣。 又於燕尾亭、甲串, 設置僉使, 其餘兩處, 設置萬戶可也。" 又謂時昉曰: "國家有事, 則卿以守御使, 當入南漢, 武將一人, 卿宜自辟, 以爲中軍。" 之源曰: "入守軍兵, 亦宜預定。 嶺東之軍, 距南漢甚遠, 臨急豈能來赴乎。" 上曰: "嶺東軍兵, 亦屬南漢乎?" 時白曰: "以江陵軍屬之, 蓋京畿, 則爲扈從故也。"
地名: 江陵 (江原道, 大都護府)
年: 1680.0

○掌令安後泰ㆍ沈濡、持平權斗紀ㆍ吳道一啓曰: "平安監司兪夏益本以積之門客, 奔走服役, 有同奴隷, 國人之所共知, 士夫之所不齒。 及授本職, 政令擧措, 多有可駭, 貪濫淫縱, 不一而足。 江陵府使吳始復本以愚濫庸鄙之人, 諂附積家, 親昵逆堅, 奴顔婢膝, 奔走往來之狀, 擧世之所唾鄙。 請竝削去仕版。 逆堅結案取招中, 有又使李台瑞激動尹鑴、李元禎, 以圖復設體府之計, 多取驍悍武士, 結爲腹心等語, 而見漏於朝報。 莫重逆獄結案之招, 如是踈漏, 請當該承旨從重推考, 此一款, 更出於朝報。 內官崔尙仰、朴斗卿等以刑餘之賤, 昵侍左右, 以悖慢之說, 肆然陳達, 則其間情狀, 不可不明白究覈, 從實定罪, 請拿問定罪。" 答曰: "依啓。"
地名: 江陵 (江原道, 大都護府)
年: 1681.0

○引見大臣、備局堂上。 閔鼎重陳各道諸般身役逃故、兒弱査覈事。 李尙眞曰: "宜先禁兒弱充定之弊。" 上令講定節目入啓。 鼎重言: "江陵府使蘇斗山曾任羅州, 治績卓異, 實合方伯之任, 而履歷不多, 宜除京職, 儲養歷試, 待闕擬除。 前成川府使李端錫素以淸白善治聞, 不可以一失廢棄, 亦宜復畀字牧之任。" 上竝可之。 尙眞言: "刑曹參議崔寬莅官淸白, 曾任濟州, 不近南物, 合有褒賞之擧。" 鼎重亦爲言, 上命陞資。 閔維重言: "三南沿海各官置戰船, 元非古制, 而新造改槊之際, 徒費物力, 實無緩急可用之望。 臣意欲於沿海諸島中, 擇其要害處, 加設邊將, 爲置戰船, 而各官戰船, 則宜革罷矣。 康津有古今、靑山二島, 土沃民多, 而故統制使李舜臣, 明將陳璘留屯處也。 古今島地大, 宜設僉使;靑山島差小, 宜設萬戶, 移給各邑戰船二隻, 而能櫓軍、射砲手, 皆以島中居民充定, 則海防最爲着實, 而朝家亦無割給水軍之弊矣。 兩島外亦多可合設鎭處, 而不可一時竝擧, 先試兩島觀其成效, 次第加設宜矣。" 尙眞言: "興陽
              羅老島亦合設鎭。" 上命姑試兩處。 李端夏言: "式年講規, 不問文義, 只取能通音釋, 講畫過多, 而雖善製述者, 不得以生畫得捷, 故不赴東堂。 以此, 鄕儒專事口讀, 而不解文義; 京儒只事表策, 而不知經學。 科擧, 取人初程, 而踈謬如此。 若體《大典》講規, 講論雖未該通, 不失一章大旨者爲粗; 雖通大旨, 未至融貫者爲略; 貫通旨趣, 辨說無疑者爲通, 則科程得正, 人才可得矣。" 上命預爲知委, 使擧子知所勉勵, 且添入於科擧事目。 李䎘言: "《大典》奴奸主妻, 雇工奸家長妻有定律, 而至於婢夫奸妻上典妻, 則無律文。 請下詢于入侍大臣, 定式施行。" 鼎重言: "妻上典殺婢夫, 則償命。 婢夫與雇工有異, 而以國俗言之, 雖殺之可也。 然旣是律文所無, 請消詳稟定。" 上命更議他大臣稟定。 時有義州女人禮節獄事, 而䎘方判刑曹, 故有此陳稟。 後諸大臣皆以爲, 宜從雇工之律, 遂以此論斷, 仍爲挈令。 趙師錫言: "禮曹所置《國恤謄錄》, 旣多見失, 只遵用《五禮儀》, 而亦多踈略, 國朝已行之禮, 尤無考證處。 請設置一局, 使大臣主之, 差出堂郞, 就《五禮儀》踈略處, 參以古禮, 酌定增補。 且考列朝所因革, 作一禮書。" 上命於卒哭後, 考出《實錄》爲之。 端夏言: "故相臣李敬輿建白於孝廟朝, 請續編《國朝寶鑑》。 今領相金壽恒爲都廳, 而事未果行。 今於實錄廳加出一堂上, 專掌此事, 則趙師錫陳達之事, 亦可成之。" 仍請以江華留守李選委以此事。 且言宣祖朝三十年《實錄》, 則臣父植修正, 而其後十年, 則蔡&#x2567F;後繼修, 而頗有踈誤處。 宜使文學之臣, 依朱子
              《昌黎集》, 考異作一冊子, 可無遺憾。" 李敏叙、趙師錫皆言: "《實錄》事體重大, 今以一人之見, 有所添改, 則事關後弊。" 上命待摠裁官入侍時更議。 尙眞言: "明禮宮
              明安公主房所屬募軍, 不許括出, 有累聖德。" 又言: "淸風府院君墓田, 有勿爲出給之敎。 朝家若欲優賜, 則令戶曹出價買給可矣。 而民田旣入其中, 則不可不還出矣。" 鼎重亦言春川一面盡爲祭田, 事體未安。 上曰: "所謂墓田, 不過收其田稅, 用於祭需也。 明禮宮是大王大妃殿所屬, 故募軍括出事, 使之安徐矣。 卿等之言如此, 依硫黃店例擧行。" 執義安後泰申前啓, 又以全羅監司任奎政令怠弛, 擧措謬戾, 一道之人, 率皆失望, 請罷職。 黃山察訪韓舜相淫悖無行, 締結權門, 家在至近, 駄載絡繹, 請削去仕版。 上不從。 鼎重言: "奎之爲人, 雖未縝密, 頗有氣槪。 故吏曹問議於臣等而差送矣。 臺論如此, 似當改差, 速出其代。" 上從之。 宋時烈進曰: "自上久廢開講, 雖不得出御筵席, 想必有省覽文字, 未知何書乎。" 上曰: "《心經》及《聖學輯要》時時披覽矣。" 時烈曰: "臣於孝廟朝, 屢承密勿之聖敎, 臣每欲一陳於嗣聖之前矣。 曩時尹鑴假托孝廟朝時事而爲言, 及其以凶悖, 被罪以死, 人皆爲戒, 竝與其言而諱之。 夫鑴雖假托, 而事實相反, 豈可以鑴之如此, 而仍忘祖宗朝大義哉? 臣歸自海上, 則論議習俗, 大異於先朝矣。 宋時朝臣入侍, 有不盡以言語陳達者, 則預具奏箚, 展讀於榻前。 臣敢依此例, 乞於燕閑之中, 試賜省覽。" 因起進袖箚, 其箚曰:
地名: 江陵 (江原道, 大都護府)
年: 1718.0

○憲府論: "向日移御擧動時, 御寶載持馬顚蹶, 莫重寶匣, 至於傷損。 載寶馬牽手, 例以太僕巨達
                【巨達者, 太僕牽夫之名也。】
              定立, 而公然圖免, 以本寺貢物人入把, 以致墜蹶, 當該內乘, 不可罷職而止。 請拿問定罪, 圖避巨達及換入牽手, 竝命囚禁科罪。 國之大事在祀, 而享需, 太常旣無捧置之規, 臨祭卒責於貢物主人, 臨急封進, 事多猥褻。 請自今自本寺, 預爲定日封留, 以爲趁期進排。 闕中闌入之弊, 日甚一日。 大小官跟隨, 自有法例, 而今則一官員出入, 所帶傔從, 多至六七, 朝班起居之時, 殆同街市。 請別樣申飭, 一從定式, 如有犯禁者, 依例科罪。 昨年被薦人李德朋、金時佐, 旣無名稱, 且乏學識, 遽登薦章, 不可仍置。 請刋去。 薦中左尹李宇恒, 三年久據, 一味怠慢, 聽事之際, 昏謬亦多, 請罷職。 安東府使柳重茂, 手拙才短, 不能堪任, 務劇事繁, 一任曠滯, 請罷職。 公州, 營下劇邑, 最稱難治, 而新牧使李萬選, 累典州牧, 治績無聞。 曾莅圻府, 官屬盡散, 請改差。 宗簿正朴行義, 曾於奉使之日, 怪駭之擧, 鄙瑣之事, 不一而足。 近又爲徵私債, 任自拘人, 廊舍隣比, 作一囹圄, 傍近小民, 殆難支堪, 請罷職不敍。 兩國交際, 事體至重, 而乃者裁判差倭, 與東萊府使相見時, 猝然發怒, 離席前進, 作拏非常, 其輕侮國家甚矣, 而訓導、別差, 不能周旋調娛, 致此駭擧。 請當該訓導、別差, 拿問定罪。 江陵府使朴熙晋, 前後居官, 聲績俱乏, 及莅雄府, 多抛政務, 吏緣爲奸, 民怨滋興, 請罷職。 典簿朴宗陽, 本出寒微, 且乏名稱, 曾由部官, 遽躋此任, 請改差。 義州呼訴人朱益桓梟示之請, 方有諫院之達, 而第念此事, 實前古所未聞之大變怪, 歸咎朝廷。 要惠賣國, 名在聯狀者, 皆可伏法, 而今日諫院之只請狀頭梟示, 猶出於太寬。 請益桓亟令梟示。 關西官奴婢自願納贖之令, 遂出意外, 適副率畜官妓者之願。 托名補賑, 虛張穀數者, 指不勝摟, 請還寢西路官奴婢自願納贖之令。 長湍府所捉私鑄人, 移送捕廳, 則捕廳不加究問, 經先放送, 極爲未安, 而長湍, 職兼討捕, 則不自推治, 徑送捕廳, 亦難免踈緩之失。 請當該捕盜大將、長湍府使, 竝從重推考, 私鑄人, 更爲捉囚, 另加推覈。 勸武, 乃所以拔人才儲將望者也。 近來毋論人地之高下, 倖其科程之捷路, 百計投入, 皆是冗雜之類。 請申飭各軍門, 不合者一倂刋汰。" 世子只從內乘及享需事。
地名: 江陵 (江原道, 大都護府)
年: 1753.0

○辛卯/王世子召接大臣、備堂。 左議政李天輔曰: "設官分職, 各有所掌。 掌隷院專管奴婢, 而近年奴婢詞訟, 皆就訟於秋曹、京兆, 隷院卽一冗官。 此後奴婢訟之不經本院, 而先訟於秋曹、京兆者, 請一切勿施。" 從之。 右議政金尙魯曰: "朝家之封置黃腸於關東、嶺南者, 事體嚴重, 而近來或稱標外, 或稱私養, 圖出公文, 斧斤亂入, 封山在在童濯。 請三陟、江陵、襄陽、高城、麟蹄五邑, 毋論標外與私養山, 雖有京司, 請得一切勿施。" 從之。
地名: 江陵 (江原道, 大都護府)
年: 1779.0

○次對。 領議政金尙喆啓言: "巫女與寺婢大異。 其誰惑之習, 不可不懲。 何可減布給代乎? 請依祭酒宋德相所達施行。" 上歷詢左相及備堂, 從之。 尙喆又啓言: "宋德相請公卿、三司各薦人材。 竝令原任大臣及備堂、三司長官, 依故例薦進爲宜。" 從之。 先是, 尙喆以江陵
              大關嶺鎭堡設置當否, 請遣行護軍李柱國, 往審形便。 上許之。 及復命, 召見詢關防創設之便否, 倉廒、城垣之措置。 柱國盛言可設之狀, 且進別單。 上命大臣稟處。 尙喆請依其言, 築城設倉, 事竟不行。
地名: 江陵 (江原道, 大都護府)
年: 1782.0

○癸丑/親鞫文仁邦等諸罪人。 仁邦供曰: "所得妖術之冊, 一則《乘門衍義》, 一則《經驗錄》, 一則《神鞱經》, 一則《金龜書》, 而淸溪先生, 卽德相也。 天湜與臣, 同習此書, 轉往陽城、鎭川等地, 搆草幕以居。 亂離等說、看星等事, 果如瑞集之供, 而襄陽居李京來, 是異人, 故欲爲都元帥。 都昌國爲先鋒將, 瑞集爲運糧官, 因臣師德相之被配, 稱以大先生, 與金勛等八人, 至有屠掠城邑, 直犯京城之謀矣。" 仁邦與朴瑞集、白天湜面質。 供曰: "京來、都昌國、金廷彦、吳聖賢、金勛、白天湜, 皆是同黨, 而爲德相被罪事, 密議稱兵犯闕之謀。" 京來以爲: "渠是澤徵之切姻, 又是德相之弟子, 故有此逆謀云矣。" 仁邦結案: "臣之逆節, 旣發於瑞集之發告, 又發於天湜之口招, 當箇箇直招矣。 瑞集所供中說話, 果皆臣酬酢之凶言。 瑞集祝天文中三字, 卽是臣做出搆捏之計也。 《鄭鑑錄》中六字凶言, 亦做出謀陷之計, 而此凶言, 曾於臣冊子中經驗錄見之。 蓋臣所持冊子, 合爲四冊, 皆是至妖至誕之書, 專出於假托惑衆之計, 而同黨李京來在襄陽
              林川里, 都昌國在寧遠
              內樂林, 金廷彦在安邊, 郭宗大在順安, 吳聖賢在安邊, 此外卽金勛ㆍ白天湜也。 淸溪先生, 卽宋德相。 季琉, 卽德相之孫, 年今二十八歲, 此皆臣同心謀逆者也。 臣與京來、昌國, 尋常往來, 而辛丑年九月, 又往見京來, 則京來曰: "渠之先生德相, 得罪於朝廷, 橫被遠配, 今則事已急矣, 卽速擧行爲可。 君若善募人才, 則成事後將相間當大用云云。 京來爲都元帥, 昌國爲先鋒將。 襄陽多有渠之同黨及奴僕, 不時猝發, 先殺襄陽邑倅, 收聚軍器及軍兵, 次伐杆城, 轉入江陵。 自江陵直入原州, 仍爲長驅, 自東大門入城。 事成後, 德相封大先生。 擧事日字, 京來、昌國議定以甲辰年七月九月間, 而京來曰: "吾之族黨, 有李澤徵, 其外又多有族黨, 自當結納。 至於京中, 吾亦當周旋, 汝則往三南, 有膂力可用之類, 某條求聚云, 故臣之來留鎭川者, 亦以此也。 大逆不道, 是實。" 兩司合啓。
                【大司憲鄭好仁、大司諫申應顯、司諫朴聖泰、掌令權坪、獻納金翊休、正言權&#x2567F;ㆍ李太亨。】
              近來亂逆之接踵而起者, 無非爲德相效死之計, 其氣焰之熾, 排布之廣, 實有宗社難言之慮。 果然今番仁邦之出, 而情節之窮凶, 謀議之陰慘, 實是載籍所未有之極惡大憝。 三字、六字等凶言, 固已萬萬叵測, 而至於嘯聚徒黨, 或稱元帥, 或稱先鋒, 屠掠營邑, 直犯京師, 專出於爲德相之狀, 一一直招。 旣捧結案, 則豈可以他罪人之未及拿來, 一刻容息於覆載之間乎? 請大逆不道罪人仁邦, 卽爲正法。" 敎曰: "旣捧結案, 正法何時不可? 依前下敎, 待罪人拿來正法。"
地名: 原州 (江原道, 牧)
年: 1406.0

○戊辰/原州人故典書崔云嗣家婢蓋德, 一産二男一女, 命賜米豆十石。
地名: 原州 (江原道, 牧)
年: 1410.0

○罷刑曹判書咸傅霖職。 流正郞金自西于淸州, 梁允寬于谷城, 佐郞李孟畛于原州。 且杖檢律裵爚等, 皆坐誤請藝文館提學卞季良之罪也。 初, 季良姊朴冲彦之妻, 與奴奸, 誣告其夫謀反, 反坐誅死。 有女曰小婢, 淫縱類其母, 嫁密陽人仇宜德。 別軍金仁德奸焉, 宜德不能制, 季良醜之, 使族人梁勝智執送于鄕, 歸之宜德, 小婢不從。 使勝智撻之, 勝智幽之于家, 小婢自縊而死。 刑曹以威力制縛律, 杖勝智七十, 謂季良爲主謀, 啓請其罪。 季良上封以陳刑曹照律失當, 上謂承政院曰: "實封不可示人, 爾等可召季良, 備問實封之意。" 於是, 季良詣闕啓曰: "律云: ‘尊長歐卑幼, 非折傷勿論。 尊長 若同堂伯·叔父, 姑若母舅·母姨之類。’ 註曰: ‘母舅, 是母之兄弟。’ 檢律不此之顧, 唯以非同姓之故, 以凡人威力制縛人論, 其非一也。 雖以凡人照律, 若歐人折傷, 則首謀者杖七十; 下手者杖八十。 其女雖死, 是自縊, 非歐打致死也。 以臣爲首, 其非二也。 若曰異姓三寸叔, 於姪女無服, 則姪女之於異姓三寸叔, 有小功服, 豈曰無服之親乎? 律止於臣身則已矣, 若後日如此比律, 則無知之人, 何以自明?"
地名: 原州 (江原道, 牧)
年: 1412.0

○朴抵生自殺。 抵生, 故典書忱之子也。 丙戌夏, 與繼母郭爭家産, 訟于憲府, 郭言抵生嘗奸父妾婢波獨。 抵生弟剛生時爲議政府檢詳, 昏曉造請, 以是證佐雖具, 獄久不決, 外議皆咎憲府。 上聞而鄙之, 其年七月, 命司憲府劾前等臺員稽留詞訟之罪, 流前大司憲許應于連山, 執義李孟畇于原州, 掌令李明德于谷山, 持平許恒于鎭州。 於是, 掌令金晊、持平李繩直, 請收郭氏爵牒, 與抵生、波獨一處憑問, 從之。 晊等亦以剛生之故右抵生, 痛拷郭氏, 聞者憤嘆。 郭氏子訥生撾申聞鼓訟冤, 上命釋郭氏, (遣)
                〔譴〕
              責晊、繩直等勿視事, 尋出晊爲南陽府使, 繩直知宜州事。 大司憲韓尙敬等啓曰: "晊等痛栲郭氏, 已爲不公。 況郭氏之罪雖實, 據律當在二罪以下。 宥令已布, 曾不之顧, 挾私而行, 非耳目之官奉法之意也。" 乃罷晊、繩直職。
地名: 原州 (江原道, 牧)
年: 1414.0

○置唐人徐亞端、對亞添、黃起生等于原州。 亞端等來自日本賊中。 禮曹啓: "乞置外方。 且前來唐人
              葉官生、元之豆等, 皆以禮賓寺婢爲妻, 亦宜率妻居于外方。" 上許之。 柳思訥曰: "禮賓寺婢, 有役者也, 不必幷送。" 上曰: "夫婦, 人之大倫, 豈可强使異處?"

○甲寅/幸原州
              覺林寺, 潛邸舊學之地也。 賜寺僧綵段紅綃各三匹、米豆幷一百石, 加給田一百結、奴婢五十口, 賜寺奴婢等米豆幷三十石。
地名: 原州 (江原道, 牧)
年: 1416.0

○下知申事柳思訥、前判原州牧使權緩于義禁府。 大司憲李原密啓: "思訥所犯, 不特此也。 曾與緩謀, 冒啓檢校漢城尹崔也吾乃申呈單子回換米, 與緩分用。" 上急召也吾乃子護軍寶老, 命承政院覈實以聞。 寶老至則袖米分用之券以呈。 元數二百石, 思訥分二十石, 也吾乃分三十石, 緩百五十石。 囚緩及思訥鞫之。 召平道全問: "蘇合油果汝之藥乎?" 道全逞憤曰: "非我之藥而何?" 拔佩刀, 若欲自刺者。 上問趙末生曰: "平道全怒而歸乎?" 末生對曰: "道全言: ‘居日本從妹因本國使者之來, 送蘇合油三斤。 吾授崔古音龍而進上, 必以他蘇合油, 幷我蘇合油也。 欲斫身而暴此懷也。’" 上曰: "權緩雖心譎而不顧禮, 與思訥家相近而相交, 予以爲, 與思訥通同耳, 不意與道全通同也。 昨日, 思訥於義禁府納招云: ‘本不知緩之所爲也。’ 思訥被劾, 郭承祐來訪, 思訥與承祐射, 權緩適來。 承祐曰: ‘主人不幸, 以蘇合油事被劾。’ 緩曰: ‘蘇合油所餘, 尙在吾家。’ 思訥內惡之, 以聞見者衆, 不敢顯說, 乘晩之緩家問曰: ‘君言蘇合油尙在, 蘇合油果君家之藥乎?’ 緩匿而不說。 翼日, 緩來謂我曰: ‘義禁府囚吾家奴隷, 吾亦預歸義禁府近處待命。’ 旣而, 思訥妻送人于緩之妻曰: ‘以何蘇合油而累及吾家翁乎?’ 緩妻曰: ‘納吾蘇合油七兩而受價也。’ 至此然後始知爲緩之蘇合油也。 緩之招辭亦以爲, 思訥所不知, 此言果皆造作乎? 今義禁府請將緩與思訥刑問, 吾意, 宰相非坐宗社大事, 而刑問不可也。" 仍令平問。 吏曹判書朴訔曰: "交私誣上, 其罪尤重。 若不刑問, 誰以實告?"